**Kedves Sporttársunk!**

Szeretettel köszöntünk rendezvényünkön, a **Bagolyvár 30/15** teljesítménytúrán.

Kérjük, hogy az alábbi ismertetőt figyelmesen olvasd el, Neked írtuk.

A túra végig jelzett utakon halad, szalagozás nem lesz. Íróeszköz, saját pohár kérjük, hogy mindenkinél legyen a hátizsákban. A túrán mindenki saját felelősségére vesz részt.

**Bagolyvár 15:**

A Bagolyvár Fogadó és Galéria kapuján kilépve balra, Veszprém irányába indulunk el az új, 2014-ben felfestett, közös piros és zöld körséta jelzések szerint. Figyelmesen átkelünk a forgalmas 82-es úton. Elmegyünk az I. András tér (Szűz Mária templom, MOL- kút) mellett, majd 700 m után jobbra térünk, egy sorompós üzemi útra. Kiérünk Zircről, néhol pocsolyákat kell kerülgetni. Már innen is szép a kilátás a vissza, a Zirci-medencére. A jelzett utak elágazásáig folyamatosan emelkedik utunk. 3,4 km után a 2 jelzés elválik: balra lemegyünk egy kis völgybe a piros körséta szerint és hamarosan szép környezetben, a Király-patak mentén elterülő kis tavakhoz érünk. A tavak után beérünk a Király-kúti erdőbe, néhány hatalmas fenyő is áll itt. Figyelmesen kövessük a jelzést, mert az a térképpel ellentétben a nyiladék elérésekor nem balra, hanem jobbra, északkeletnek fordul és 800 m után eléri a bakonybéli országutat. Az úton átkelve frissítőpontot találunk az esőháznál. Pihenés után visszamegyünk az út túloldalára és a kettős piros körséta-zöld kör jelzésen leereszkedünk a domboldalon. Aljában elérünk egy utat, ezen jobbra térünk és rövidesen átkelünk a bakonybéli országúton, most már maradunk is ezen az oldalán. Az átkelés után a jelzés rögtön balra tér a kerítés mellé, ezen leereszkedve hamarosan a hotel melletti Szarvas-kúthoz érünk, igazolópont. Tovább haladva fenyves mellett emelkedőbe kezdünk, majd a Csengő-hegytán keresztezzük a zöld sáv jelzését. Innen szántóföld szélén vezet utunk, majd elérjük a Pálinkaházat Tündérmajorral összekötő keskeny műutat. Ezen jobbra folytatjuk az utat egész Tündérmajorig, melynek házai előtt jobbra térünk, majd azokat elhagyva balra megcélozzuk a víztornyot. Egy kegyhely érintése után már Zirc fölött járunk. Leérünk a szélső utcához: aki nem akarja a városi szakaszt végigjárni, itt eljöhet jobbra és a Munkácsy Mihály utca-Bakonybéli út útvonalon is elérheti a Bagolyvárat. Aki szeretne még kicsit Zircből többet látni, választhat újabb lehetőségek közül : le lehet jönni a Rákóczi térhez akár a régi ZP+ jelzésen a kórház mellett vagy akár az új, itt már ismét egyesült piros és zöld körséta jelzéseket követve. A Rákóczi tértől a 82-es út mentén Veszprém felé haladva néhány perc múlva már itt is a cél, a Bagolyvár Fogadó és Galéria.

Teljesítményedhez gratulálunk, a leveshez jó étvágyat kívánunk!

**IGAZOLÁSOK:**

|  |  |  |  |
| --- | --- | --- | --- |
| **ZIRC, RAJT**  | **BAKONYBÉLI ÚT (PIHENŐ)** | **SZARVAS-KÚT (Melyik erdészet állította a táblát?)** | **ZIRC, CÉL** |

|  |  |  |  |  |  |  |
| --- | --- | --- | --- | --- | --- | --- |
| **Hely** | **Táv** | **Táv össz.** | **Szint** | **Szint össz.** | **Jelzés a pontig** | **Nyitva** |
| Zirc, Bagolyvár | 0,0 | 0,0 | 0 | 0 |  |  7.00-11.00 |
| Piros és zöld körséta elág**.** | 3,4 | 3,4 |  100 | 100 | P körséta |   |
| **Bakonybéli út** | 2,1 | 5,5 | 50 | 150 | P körséta |  8.00-12.30. |
| **Szarvas-kút** | 1,7 | 7,2 | 20 | 170 | P körséta |   |
| Zöld jelzés  | 2,0 | 9,2 | 80 | 250 | P körséta |  |
| **Pálinkaházi út** | 1,4 | 10,6 | 40 | 290 | P körséta |   |
| Tündérmajor | 1,3 | 11,9 | 60 | 350 | P körséta |   |
| Zirc, Bagolyvár | 3,3 | 15,2 | 20 | 370 | P körséta | Célzárás 18.00 |